**Έκθεση της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τους κανονισμούς «Οι περί της Εξαγωγής, Διαμεσολάβησης και Παροχής Τεχνικής Βοήθειας σε σχέση με Ελεγχόμενο Είδος (Στρατιωτικός Εξοπλισμός) (Τροποποιητικοί) Κανονισμοί του 2023»**

**Παρόντες:**

|  |  |
| --- | --- |
| Κυριάκος Χατζηγιάννης | Ανδρέας Πασιουρτίδης |
| Αβέρωφ Νεοφύτου | Πανίκος Λεωνίδου |
| Κώστας Κώστα | Ηλίας Μυριάνθους |
| Γιαννάκης Γαβριήλ | Σταύρος Παπαδούρης |

Η Κοινοβουλευτική Eπιτροπή Ενέργειας, Εμπορίου, Βιομηχανίας και Τουρισμού μελέτησε τους πιο πάνω κανονισμούς σε δύο συνεδρίες της, που πραγματοποιήθηκαν στις 27 Φεβρουαρίου και στις 5 Μαρτίου 2024. Στο πλαίσιο της εξέτασης των υπό αναφορά κανονισμών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας και του Κυπριακού Συνδέσμου Επιχειρήσεων Έρευνας και Καινοτομίας.

Σημειώνεται ότι στο στάδιο της εξέτασης των κανονισμών παρευρέθηκαν επίσης τα μέλη της επιτροπής κ. Νίκος Σύκας και Χρύσης Παντελίδης.

Σκοπός των προτεινόμενων κανονισμών, οι οποίοι εκδίδονται δυνάμει του άρθρου 21 του περί της Εισαγωγής και Εξαγωγής Ελεγχόμενων Ειδών και της Διενέργειας Ελεγχόμενων Δραστηριοτήτων Νόμου, είναι η υιοθέτηση επιπρόσθετων προνοιών της πράξης της Ευρωπαϊκής Ένωσης (ΕΕ) με τίτλο «Κοινή Θέση 2003/468/ΚΕΠΠΑ του Συμβουλίου της 23ης Ιουνίου 2003 για τον έλεγχο της διαμεσολάβησης με αντικείμενο όπλα».

Σημειώνεται ότι η εν λόγω πράξη της ΕΕ υιοθετήθηκε το 2011 με τους υπό τροποποίηση κανονισμούς.

Στο πλαίσιο της συζήτησης των κανονισμών ο εκπρόσωπος του Υπουργείου Ενέργειας, Εμπορίου και Βιομηχανίας ανέφερε ότι το άρθρο 2 της προαναφερθείσας πράξης της ΕΕ προβλέπει ότι, πέραν του ελέγχου των δραστηριοτήτων διαμεσολάβησης εντός της επικράτειάς τους, τα κράτη μέλη παροτρύνονται επίσης να εξετάσουν το ενδεχόμενο ελέγχου των εν λόγω δραστηριοτήτων και εκτός της επικράτειάς τους, νοουμένου ότι οι δραστηριότητες αυτές διενεργούνται από μεσάζοντες οι οποίοι είναι υπήκοοί τους ή διαμένουν ή είναι εγκατεστημένοι στην επικράτειά τους. Όπως ο ίδιος εκπρόσωπος επισήμανε, αρχικά, κατά την ετοιμασία των βασικών κανονισμών, αποφασίστηκε όπως μη ασκηθεί έλεγχος στις σχετικές δραστηριότητες εκτός της Δημοκρατίας. Ωστόσο, η άσκηση ελέγχου σε αυτές κρίθηκε εκ των υστέρων σκόπιμη και με τη σύμφωνη γνώμη του Υπουργείου Εξωτερικών αποφασίστηκε όπως οι υπό εξέταση κανονισμοί προωθηθούν στη Βουλή για τροποποίηση των βασικών κανονισμών, ώστε αφενός να ενισχυθεί η καταπολέμηση παραβάσεων σε σχέση με κυρώσεις οι οποίες υιοθετούνται από το Συμβούλιο Ασφαλείας των Ηνωμένων Εθνών ή την ΕΕ και αφετέρου να ενισχυθεί γενικότερα η καταπολέμηση της αποστολής όπλων σε ανεπιθύμητους προορισμούς.

Μέλη της επιτροπής ήγειραν το ερώτημα κατά πόσο με την αντικατάσταση της αναφοράς σε διαμεσολάβηση «από τη Δημοκρατία» με αναφορά σε διαμεσολάβηση «από οποιαδήποτε τρίτη χώρα σε οποιαδήποτε άλλη τρίτη χώρα» ουσιαστικά καταργείται η απαγόρευση διαμεσολάβησης εντός της Δημοκρατίας χωρίς άδεια.

Ο εκπρόσωπος του Υπουργείου Ενέργειας, Εμπορίου και Βιομηχανίας και η εκπρόσωπος της Νομικής Υπηρεσίας της Δημοκρατίας, στη βάση των πιο πάνω παρατηρήσεων των μελών της επιτροπής, ανέφεραν ότι με την προτεινόμενη τροποποίηση ως αυτή κατατέθηκε στη Βουλή επιτυγχάνεται ορθότερα η διεύρυνση του ελέγχου σε διαμεσολαβήσεις εκτός της Δημοκρατίας, καθώς και η συμβατότητα με τον ορισμό του όρου «διαμεσολάβηση» στον εξουσιοδοτικό νόμο.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των κανονισμών στο στάδιο της συζήτησής τους από την ολομέλεια του σώματος.

12 Μαρτίου 2024

Αρ. Φακ.: 23.03.060.057-2023

ΑΔ/ΜΓ/ΓΜ